Tristan Bangma

Tristan Bangma (født 6. oktober 1997 i Donkerbroek) er en nederlandsk parasyklist, som er klassifisert i klassen B2, som er for synshemmede (men ikke blinde) utøvere. Han representerer klubben Merida Adelaar Cycling Team.

Bangma har to paralympiske gullmedaljer i banesykling - i forfølgelsesritt fra Paralympiske sommerleker 2020 og i temporitt fra Paralympiske sommerleker 2016. Han har i tillegg en rekke medaljer fra VM i parasykling.

Bakgrunn 
Bangma er født med optisk ataksi, som gir gradvis dårligere syn. Han spilte i begynnelsen basketball, men byttet sport til tandemsykling da synet ble dårligere. Han syklet sammen med sin far fra han var åtte år gammel, og begynte med parasykling i 2012.

Idrettskarriere 
Han deltok i Para-VM i banesykling 2015, og fikk der sølv i temporitt bak Neil Fachie, med Teun Mulder som pilot, og han fikk bronse i tandemsprint. Han deltok igjen i Para-VM i banesykling 2016, og fikk denne gangen sølv på 1000 meter temporitt og på tandemsprinten. Han deltok i både landevei og bane under Paralympiske sommerleker 2016 i Brasil, og han vant der 1000 meter temporitt på bane, med Teun Mulder som pilot. I landeveissykling kom han på 16.-plass på temporittet, men han fullførte ikke fellesstarten.

Under Para-VM i landeveissykling 2017 i Pietermaritzburg kom han på andreplass på fellesstarten, bak Nelson Javier Serna Moreno, og han kom på fjerdeplass på temporittet. Året etter kom han på åttendeplass på temporittet under Para-VM i landeveissykling 2018, og han deltok i Para-VM i banesykling 2018, der han kom på andreplass på tandemsprint, og han fikk bronse på 1000 meter temporitt og på forfølgelsesrittet. Han syklet her med Patrick Bos som pilot. Han vant fellesstarten under Para-VM i landeveissykling 2019, og kom på sjuendeplass på temporittet. Under Para-VM i banesykling 2019 fikk han bronse på 1000 meter temporitt og på forfølgelsesrittet, og han kom på fjerdeplass på tandemsprinten.

Bangman fikk ingen medaljer under Para-VM i banesykling 2020, men kom der på fjerdeplass på forfølgelsesrittet, femteplass på temporittet og sjetteplass på tandemsprinten. Han deltar i sykling under Paralympiske sommerleker 2020 i Tokyo, som blir arrangert i 2021. Der vant han 4000 meter forfølgelsesritt.

Utmerkelser 
 2016 - Knight of the Order of Orange-Nassau

Referanser

Eksterne lenker 
  Offisiell hjemmeside
 

Nederlandske syklister
Deltakere for Nederland under Paralympiske sommerleker 2020
Deltakere for Nederland under Paralympiske sommerleker 2016
Paralympiske mestere for Nederland
Personer fra Ooststellingwerf